CELEX: 62013TN0393
Language: et
Date: 2013-08-01 00:00:00
Title: Kohtuasi T-393/13: 1. augustil 2013 esitatud hagi — SolarWorld and Solsonica versus komisjon

21.9.2013   
            
            
               ET
            
            
               Euroopa Liidu Teataja
            
            
               C 274/21
            
         1. augustil 2013 esitatud hagi — SolarWorld and Solsonica versus komisjon
   (Kohtuasi T-393/13)
   2013/C 274/36
   Kohtumenetluse keel: inglise
   
      Pooled
   
   
      Hagejad: SolarWorld AG (Bonn, Saksamaa) ja Solsonica SpA (Cittaducale, Itaalia) (esindajad: advokaat L. Ruessmann ja solicitor J. Beck)
   
      Kostja: Euroopa Komisjon
   
      Nõuded
   
   Hagejad paluvad Üldkohtul:
   
               —
            
            
               tunnistada hagi vastuvõetavaks ja põhjendatuks;
            
         
               —
            
            
               tühistada komisjoni määruse (EL) nr 513/2013 (1) artikli 1 lõige 2 osas, milles see lükkab kuni 6. augustini 2013 edasi ajutise dumpinguvastase tollimaksu kohaldamise Hiinast pärit või sealt saadetud kristalsest ränist fotoelektriliste moodulite, elementide ja plaatide impordi suhtes;
            
         
               —
            
            
               kohustada liikmesriikide tolliasutusi kohaldama dumpinguvastaseid tollimakse määras, mis on ette nähtud komisjoni määruse (EL) nr 513/2013 artikli 1 lõike 2 punktis ii) alates 6. juunist 2013;
            
         
               —
            
            
               kohustada komisjoni hüvitama hagejatele kahju osas, milles komisjoni määruse (EL) nr 513/2013 artikli 1 lõike 2 punktis ii) ette nähtud dumpinguvastased tollimaksumäärad jäeti kohaldamata alates 6. juunist 2013; ja
            
         
               —
            
            
               mõista menetlusega seotud kohtukulud välja komisjonilt.
            
         
      Väited ja peamised argumendid
   
   Hagi põhjenduseks esitavad hagejad neli väidet.
   
               1.
            
            
               Esimese väite kohaselt rikub komisjoni määruse (EL) nr 513/2013 artikli 1 lõike 2 punkti i) vastuvõtmine nõukogu määruse (EÜ) nr 1225/2009 (2) artikli 7 lõiget 2.
            
         
               2.
            
            
               Teise väite kohaselt on komisjon teinud faktide hindamisel ilmselge vea, kui kehtestas komisjoni määruse (EL) nr 513/2013 artikli 1 lõike 2 punkti i) alusel ajutiste dumpinguvastaste meetmete üleminekuperioodi.
            
         
               3.
            
            
               Kolmanda väite kohaselt on komisjon määruse (EL) nr 513/2013 artikli 1 lõike 2 punkti i) vastuvõtmisega ilmselgelt ja tõsiselt rikkunud hoolsuskohustust ja hea halduse nõuet.
            
         
               4.
            
            
               Neljanda väite kohaselt on komisjon tegutsenud määruse (EL) nr 513/2013 artikli 1 lõike 2 punkti i) vastuvõtmisel õigusvastaselt ja tekitanud seeläbi hagejatele kahju, mille eest on ELTL artikli 340 lõike2 alusel vastutav Euroopa Liit.
            
         
      (1)  Komisjoni 4. juuni 2013. aasta määrus (EL) nr 513/2013, millega kehtestatakse ajutine dumpinguvastane tollimaks Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide ja plaatide) impordi suhtes ja muudetakse määrust (EL) nr 182/2013, millega kehtestatakse registreerimisnõue selliste Hiina Rahvavabariigist pärit või sealt saadetud toodete impordi suhtes; ELT 2013 L 152, lk 5.
   
      (2)  Nõukogu 30. novembri 2009. aasta määrus (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed; ELT 2009 L 343, lk 51.